Úradný vestník L 179 , 11/07/1985 S. 0002 - 0003

Fínske špeciálne vydanie: Kapitola 4 Zväzok 2 S. 0031

Španielske špeciálne vydanie: Kapitola 04 Zväzok 4 S. 0003

Švédske špeciálne vydanie: Kapitola 4 Zväzok 2 S. 0031

Portugalské špeciálne vydanie Kapitola 04 Zväzok 4 S. 0003



Nariadenie Rady (EHS) č. 1899/85 z 8. júla 1985, ktorým sa stanovuje minimálna veľkosť oka pre siete používané pri love koruškovitých rýb v tej časti zóny Dohovoru o budúcej mnohostrannej spolupráci v severovýchodných atlantických loviskách, ktorá sa rozprestiera mimo pobrežných vôd, spadajúcich do rybárskej jurisdikcie zmluvných strán dohovoru RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 170/83 z 25. januára 1983, ktorým sa ustanovuje systém spoločenstva na ochranu a manažment rybárskych zdrojov [1], najmä na jeho článok 11, so zreteľom na návrh Komisie, keďže, podľa článku 2 nariadenia (EHS) č. 170/83 musí Rada vypracovať ochranné opatrenia potrebné na dosiahnutie cieľov stanovených v článku 1 tohto nariadenia v zmysle súčasných vedeckých poznatkov; keďže Dohovor o budúcej mnohostrannej spolupráci v severovýchodných Atlantických loviskách bol schválený rozhodnutím 81/608/EHS [2]; keďže nadobudol účinnosť 17. marca 1982; keďže Komisia založená v rámci dohovoru prijala 28. novembra 1984 odporúčanie o minimálnej veľkosti ôk na lov koruškovitých rýb v tej časti oblasti dohovoru, ktorá sa rozprestiera mimo zón spadajúcich do rybárskej jurisdikcie zmluvných strán a toto odporúčanie sa stalo záväzným pre spoločenstvo 26. januára 1985. keďže spoločenstvo musí teraz podniknúť kroky na realizáciu tohoto odporúčania vzhľadom na plavidlá spoločenstva, PRIJALA TOTO NARIADENIE: Článok 1 Plavidlám pod vlajkou členského štátu alebo registrovaným v členskom štáte sa zakazuje používať siete s veľkosťou oka menšou ako 16 mm používané pri love koruškovitých rýb v tej časti zóny dohovoru, ktorá sa rozprestiera mimo pobrežných vôd spadajúcich do rybárskej jurisdikcie zmluvných strán dohovoru. Definíciu zóny dohovoru možno nájsť v prílohe. Plavidlo sa považuje za plavidlo, loviace koruškovité ryby, ak má na palube koruškovité ryby, ktoré váhou presahujú 50 % celkového množstva koruškovitých rýb a iných druhov na palube. Článok 2 Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 8. júla 1985 Za Radu predseda J. Santer [1] Ú. v. ES L 24, 27.1.1983, s. 1. [2] Ú. v. ES L 227, 12.8.1981, s. 21. -------------------------------------------------- PRÍLOHA Určenie oblasti zahrnutej do Dohovoru o budúcej mnohostrannej spolupráci v severovýchodných Atlantických loviskách (Článok 1 ods. 1 Dohovoru) Oblasťou, na ktorú sa vzťahuje dohovor, sú vody: a) v tých častiach Atlantického a Severného ľadového oceánu a k nim priľahlých morí, ktoré ležia severne od 36° severnej zemepisnej šírky a medzi 42° západnej zemepisnej dĺžky a 51° východnej zemepisnej dĺžky, ale s výnimkou: i) Baltského mora a pásiem, ktoré sa rozprestierajú na juh a východ od línií, vedených od Hasenore Head po Gniben Point, od Korshage po Spodsbjerg a od Gilbierg Head po Kullen, a ii) Stredozemného mora a k nemu priľahlých morí až po priesečník rovnobežky 36° severnej zemepisnej šírky a poludníka 5° 36' západnej zemepisnej dĺžky; b) v tej časti Atlantického oceánu severne od 59° severnej zemepisnej šírky a medzi 44° a 42° západnej zemepisnej dĺžky. --------------------------------------------------